SUCCESE ROMÂNEȘTI LA ÎNCEPUT DE AN

Anul 2020, unul bogat în evenimente sportive, a început promițător pentru România. Sportivii noștri au înregistrat câteva performanțe notabile în această perioadă, cum ar fi cucerirea a patru medalii la Campionatele Europene de lupte de la Roma (Italia), medalia de aur câștigată de Ana Maria Popescu (fostă Brânză) la Cupa Mondială de scrimă de la Doha (Qatar), ori calificarea echipei feminine de tenis de masă la Jocurile Olimpice de la Tokyo, din vară. La acestea mai putem să adăugăm câștigarea de către Emanuel „Mani” Gyenes a ediției 2020 a Raliului Dakar la clasa Malle Moto, precum și triumful Simonei Halep la turneul de tenis WTA de la Dubai (Emiratele Arabe Unite).

ALIN ALEXUC-CIURARIU, CAMPION EUROPEAN LA „GRECO-ROMANE”

Luptătorii români au fost la înălțime la Campionatele Europene desfășurate în luna februarie la Roma. Alin Alexuc-Ciurariu (30 de ani) a câștigat medalia de aur la stilul grecoromane, categoria 130 kg, după ce l-a învins în finală pe georgianul Levan Arabuli, scor 6-1. Aflat la cel mai bun rezultat al carierei, luptătorul originar din Botoșani a reprezentat România la ultimele două ediții ale Jocurilor Olimpice, pierzând meciul pentru medalia de bronz în 2016, la Rio de Janeiro. Tot la Roma, Albert Saritov a obținut medalia de argint la lupte libere, după ce a fost învins în finala categoriei 97 kg de rusul Abdulrashid Sadulaev. Tot la lupte libere, Cătălina Axente (72 kg) și Nikolay Okhlopkov (61 kg) au câștigat medaliile de bronz, după victoriile repurtate în fața italiencei Enrica Rinaldo, respectiv a azerului Intigam Valizada.

ANA MARIA POPESCU, ÎN FORMĂ MAXIMĂ

Scrimera Ana Maria Popescu (fostă Brânză) a avut un început de an fulminant. După ce a obținut medalia de argint la Cupa Mondială de la Havana (Cuba) și a ajuns pe primul loc în clasamentul mondial la spadă, sportiva noastră a cucerit medalia de aur la Cupa Mondială de la Doha (Qatar). În finală, Ana Maria Popescu a trecut fără emoții, scor 15-9, de italianca Mara Navarria. Prin acest succes, sportiva noastră este tot mai aproape de calificarea la Jocurile Olimpice de la Tokyo, țelul ei principal. „Nu este un sentiment tocmai plăcut să mă aflu pe primul loc în clasamentul mondial și să nu am garanția că merg la Jocurile Olimpice, dar asta mă ambiționează și mai mult”, a mărturisit scrimera.

Tot la începutul anului 2020, echipa feminină de tenis de masă a României a obținut biletele pentru Jocurile Olimpice de la Tokyo. În meciul decisiv din cadrul turneului preolimpic de la Gondomar (Portugalia), reprezentativa tricoloră, formată din Elizabeta Samara, Bernadette Szocs, Daniela Dodean Monteiro și Irina Ciobanu, a învins India cu scorul de 3-2. În toamna anului trecut, fetele antrenate de Viorel Filimon au cucerit titlul european, ajungând la cinci astfel de trofee câștigate.

Din păcate, tot la Gondomar, naționala masculină s-a oprit în semifinale și a pierdut orice șansă de a participa la Olimpiada din vară.

MANI GYENES, PERFORMANȚĂ IMPRESIONANTĂ

Motociclistul român Emanuel „Mani” Gyenes a reușit o performanță deosebită la ediția din acest an a Raliului Dakar, câștigând la clasa Malle Moto! Această categorie este proba în care concurenții nu beneficiază de echipe de mecanici, fiind astfel nevoiți să-și întrețină singuri motocicleta. La general, Mani Gyenes a ocupat locul 29.

„Al 10-lea Dakar al meu a fost așa cum mi-am dorit, am terminat cel mai dur raliu din lume, (8.000 km) fără echipă de asistență, pe locul 1… Vreau să mulțumesc familiei, prietenilor, sponsorilor și tuturor celor implicați pentru sprijinul și încrederea în mine ca să pot obține acest rezultat extraordinar”, a scris motociclistul, pe contul personal de facebook.

La performanțele obținute de sportivii români în această primă parte a anului 2020 se adaugă și triumful Simonei Halep la turneul WTA de la Dubai (Emiratele Arabe Unite). Halep, locul 2 WTA și cap de serie numărul unu la această întrecere, a învins-o în finală cu scorul de 3-6, 6-3, 7-6 pe Elena Rybakina (locul 19 WTA), din Kazahstan. Acesta este cel de-al doilea trofeu câștigat de jucătoarea noastră de tenis la Dubai și al 20-lea din carieră. „E foarte special să fii în 2020, la a 20-a aniversare a acestui turneu, al 20-lea titlu al meu. Este special și vreau să mă bucur de el. E foarte, foarte frumos”, a mărturisit Simona Halep.

Contents